b'\n_START_ARTICLE_\nJano\xc5\xa1 Flisar\n_START_SECTION_\n\xc5\xbdivljenje\n_START_PARAGRAPH_\nRodil se je evangeli\xc4\x8danskim kme\xc4\x8dkim star\xc5\xa1em, o\xc4\x8detu Miklo\xc5\xa1u in materi Iloni (Heleni) \xc5\xbdibrik. V ljudsko \xc5\xa1olo je hodil v Puconcih, nato v \xc4\x8cobinu (mad\xc5\xbearsko Nemescs\xc3\xb3). Od leta 1868 do 1875 je obiskoval licej v \xc5\xa0opronu. Kot u\xc4\x8ditelj je slu\xc5\xbeboval v Kri\xc5\xbeevcih, kjer je bil tudi kantor. Tam je \xc5\xbeivel njegov tast, pisatelj Ivan Berke. Po 25ih letih se je leta 1911 upokojil in naselil v Murski Soboti. Slu\xc5\xbebo je dobil v Murskosobo\xc5\xa1ki hranilnici, najprej kot dnevni\xc4\x8dar, nato pa kot blagajnik. Tukaj je ostal do leta 1923, ko je bil izbran za voditelja Evangeli\xc4\x8danskega dija\xc5\xa1kega doma v Murski Soboti, ki ga je tisto leto ustanovil Evangeli\xc4\x8danski seniorat. Ve\xc4\x8dkrat so ga poklicali v Kri\xc5\xbeevce opravljati bo\xc5\xbejo slu\xc5\xbebo, ki jo je tudi v Murski Soboti opravljal kot pomo\xc5\xbeni kantor._NEWLINE_Prevajal je mad\xc5\xbearske pisatelje in pesnike, npr. Aranyja, Pet\xc5\x91fija, Miksz\xc3\xa1tha, J\xc3\xb3kaija (izhajali so v ameri\xc5\xa1kem izseljenskem \xc4\x8dasopisu Amerikanszki Szlovencov gl\xc3\xa1sz), urejal \xc4\x8dasopis Prij\xc3\xa1tel (ustanovil ga je Imre Augusti\xc4\x8d), koledarja Evangelicsanszki kalendar in Luther kalendar ter D\xc3\xbcsevni liszt. Ko je leta 1880 za\xc4\x8del izhajati tednik Muraszombat \xc3\xa9s vid\xc3\xa9ke je Flisar urejal slovenski del tega \xc4\x8dasopisa. \xc4\x8ceprav je Flisar ve\xc4\x8dkrat prezrt ob omenjanju prekmurske evangeli\xc4\x8danske knji\xc5\xbeevnosti, je bil brez dvoma najplodovitej\xc5\xa1i prekmurski pisatelj in pesnik vseh \xc4\x8dasov._NEWLINE_Po prvi svetovni vojni je napisal Vogrszki-vendiski recsnik i vendiski-vogrszki recsnik. V njem je pisal, da je prekmurski jezik\xc2\xa0\xc2\xbbvend\xc5\xa1\xc4\x8dina\xc2\xab\xc2\xa0(vendiski, vendszki jezik), vendar ni trdil, da ni slovenski jezik, ker je napisal, da je to tudi vogrszki szlov\xc3\xa9nszki ali szt\xc3\xa1ri szlov\xc3\xa9nszki jezik. Tudi slovarja ni oddaljeval od slovenskega jezika. Flisar je simpatiziral z Mad\xc5\xbearsko, vendar ni podpiral ekstremisti\xc4\x8dnih stali\xc5\xa1\xc4\x8d.'